b'\n_START_ARTICLE_\nMla\xc8\x99tina N\xc3\xa1da\xc8\x99\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen sud-estul jude\xc8\x9bului Harghita (\xc3\xaen Depresiunea Ciucului, la poalele vestice ale Mun\xc8\x9bilor Harghitei \xc8\x99i cele estice ale Mun\xc8\x9bilor Ciucului), pe teritoriul administrativ al comunei Tu\xc8\x99nad (\xc3\xaen partea sud-estic\xc4\x83 a satului Tu\xc8\x99nadu Nou), \xc3\xaen apropierea drumului na\xc8\x9bional DN12 care leag\xc4\x83 municipiul Sf\xc3\xa2ntu Gheorghe de Miercurea Ciuc.\n_START_SECTION_\nDescriere\n_START_PARAGRAPH_\nMla\xc8\x99tina N\xc3\xa1da\xc8\x99 a fost declarat\xc4\x83 arie protejat\xc4\x83 prin Legea Nr.5 din 6 martie 2000, publicat\xc4\x83 \xc3\xaen Monitorul Oficial al Rom\xc3\xa2niei, Nr.152 din 12 aprilie 2000, privind aprobarea Planului de amenajare a teritoriului na\xc8\x9bional - Sec\xc8\x9biunea a III-a - zone protejate \xc8\x99i se \xc3\xaentinde pe o suprafa\xc8\x9b\xc4\x83 de 4 ha. Aria protejat\xc4\x83 este inclus\xc4\x83 \xc3\xaen situl de importan\xc8\x9b\xc4\x83 comunitar\xc4\x83 - Bazinul Ciucului de Jos; sit ce aper\xc8\x9bine re\xc8\x9belelei ecologice europene Natura 2000 \xc3\xaen Rom\xc3\xa2nia._NEWLINE_Rezerva\xc8\x9bia natural\xc4\x83 reprezint\xc4\x83 o zon\xc4\x83 cu mal\xc8\x99tini turboase \xc8\x99i f\xc3\xa2ne\xc8\x9be aflat\xc4\x83 \xc3\xaen lunca st\xc3\xa2ng\xc4\x83 a Oltului ce ad\xc4\x83poste\xc8\x99te o gam\xc4\x83 vegeta\xc8\x9bie floristic\xc4\x83 (arbori, ierburi, flori) divers\xc4\x83 \xc8\x99i o faun\xc4\x83 (p\xc4\x83s\xc4\x83ri migratoare, batracieni) caracteristic\xc4\x83 estului Depresiunii colinare a Transilvaniei._NEWLINE_\xc3\x8en arealul rezerva\xc8\x9biei este semnalat\xc4\x83 prezen\xc8\x9ba mesteac\xc4\x83nului pitic (Betula nana), o specie arboricol\xc4\x83 ce supravie\xc8\x9buie\xc8\x99te \xc3\xaenc\xc4\x83 din din epoca glaciar\xc4\x83. La nivelul ierburilor vegeteaz\xc4\x83 c\xc3\xa2teva specii floristice; printre care: dumbr\xc4\x83vi\xc8\x9b\xc4\x83 de balt\xc4\x83 (Epipactis palustris), bumb\xc4\x83c\xc4\x83ri\xc8\x9b\xc4\x83 (Eriphorum vaginatum), Polemonium caeruleum (familia Polimoneaceae) - specie de plant\xc4\x83 cunoscut\xc4\x83 sub denumirea popular\xc4\x83 de \xe2\x80\x9eScara Domnului\xe2\x80\x9d, curechi de munte (Ligularia sibirica), ferig\xc4\x83 de mla\xc8\x99tin\xc4\x83 (Dryopteris cristata)  sau rogozuri (Carex vesicaria); toate protejate la nivel european \xc8\x99i enumerate \xc3\xaen anexa I-a a Directivei 92/43/CE din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83).'